**ПРОЕКТ**

**ПРАВИЛНИК за организацията и дейността на Общински съвет - Карнобат, неговите комисии и взаимодействието му с общинската администрация**

**ГЛАВА ПЪРВА**

**ОБЩИ ПОЛОЖЕНИЯ**

Чл.1**.** Този правилник урежда организацията и дейността на Общинския съвет, неговите комисии, взаимодействието му с общинската администрация.

Чл.2. Организацията и дейността на Общински съвет Карнобат се определят и осъществяват съгласно Конституцията на Република България, Европейската харта за местното самоуправление, Закона за местното самоуправление и местната администрация, действащото законодателство и разпоредбите на този правилник.

Чл.3.(1) Общинският съвет е орган на местното самоуправление, избран от жителите в Община Карнобат при условия и по ред, определени от закона.

(2) В своята дейност Общинският съвет се ръководи от следните общи принципи: законност, самостоятелност по отношение на държавните органи при вземане на решения; гарантиране и закрила интересите на жителите на община Карнобат, публичност и прозрачност при вземане на решения и тяхното изпълнение.

**ГЛАВА ВТОРА**

**КОМПЕТЕНТНОСТ НА ОБЩИНСКИЯ СЪВЕТ**

Чл.4. (1) Местното самоуправление в Община Карнобат се изразява в правото и реалната възможност на гражданите на общината, пряко и чрез Общинския съвет да решават самостоятелно всички въпроси от местно значение, които законът е предоставил в тяхна компетентност, както и други задачи от местно значение, които не са от изключителната компетентност на други органи.

            (2) Общинският съвет разглежда и решава въпроси, които:

1. Конституцията и законите на страната изрично му възлагат.
2. Следват от решенията на гражданите на общината.
3. Следват от свободата за инициатива по всеки въпрос, който не е изключен от неговата компетентност или предоставен на друг орган на държавната власт.

Чл.5.(1) Общинският съвет определя политиката за развитие на община Карнобат и контролира нейното осъществяване в следните области:

1. Общинското имущество, общинските търговски дружества и предприятия, общинските финанси, данъци и такси и администрацията на Община Карнобат.
2. Устройството и развитието на територията на Oбщина Карнобат и на населените места в нея.
3. Образованието.
4. Здравеопазването.
5. Културата.
6. Благоустрояването и комуналните дейности.
7. Социалните услуги.
8. Опазването на околната среда и рационалното използване на природните ресурси.
9. Поддържането и опазването на културни, исторически и архитектурни паметници.
10. Развитието на спорта, отдиха и туризма
11. Защита при бедствия и аварии

(2) Общинският съвет упражнява правомощията си по чл.21 от ЗМСМА и решава и други въпроси от местно значение, които не са от изключителната компетентност на други органи, включително за обявяване на определен ден за празничен и неприсъствен на територията на общината, кметство или населено място по предложение на кмета на общината след съгласуване с областния управител.

Чл.6. (1) Гражданите участват в управлението на Oбщина Карнобат както чрез Общинския съвет, така и непосредствено чрез референдум и общо събрание на населението.

(2) Местен референдум и общо събрание на населението се свикват и произвеждат при условия и по ред, определени в Закона за пряко участие на гражданите в държавната власт и местното самоуправление.

(3) Разходите за произвеждането на местен референдум и общо събрание на населението се поемат от бюджета на Община Карнобат.

Чл.7.(1) В изпълнение на своите функции, Общинският съвет приема решения и следи за тяхното изпълнение.

(2) С решения се приемат правилници, наредби, инструкции.

(3) По въпроси от вътрешноорганизационен характер Общинският съвет приема и други решения, които се записват в протокола на съответното заседание.

Чл.8. По въпроси от обществена значимост, Общинският съвет може да изрази своето отношение с декларация или обръщение.

Чл.9.(1) Председателят на Общинския съвет изпраща копие от приетите от Общинския съвет актове на областния управител и на кмета на Община Карнобат в седемдневен срок.

            (2) Актовете на Общинския съвет, както и друга информация, свързана с дейността на Общинския съвет и неговите комисии се довеждат до знанието на гражданите на общината чрез електронната страница на Община Карнобат или Общинския съвет и чрез местните средства за масова информация.

**ГЛАВА ТРЕТА**

**КОНСТИТУИРАНЕ НА ОБЩИНСКИЯ СЪВЕТ**

Чл. 10. Първото заседание на новоизбрания Общински съвет се свиква от областния управител и се провежда в 14 - дневен срок от обявяването на резултатите на изборите.

Чл.11.(1) Преди началото на първото заседание, новоизбраните общински съветници и кметове полагат клетва по чл.32, ал.1 от ЗМСМА. Клетвата се полага в присъствието на граждани на общината, на областния управител или на негов представител и на председателя или член на общинската избирателна комисия. Когато общински съветник или кмет е възпрепятстван да присъства при полагането на клетва, той полага клетва преди началото на следващото заседание на Общинския съвет.

  (2) Общинските съветници, кметът на Общината и кметовете на кметства, полагат предвидената в чл. 32, ал.1 от ЗМСМА клетва устно, което се удостоверява с подписването на клетвен лист.

(3) Клетвеният лист на всеки общински съветник, кмет на Община и кмет на кметство се съхранява в архива на Общинския съвет.

(4) Първото заседание на новоизбрания Общински съвет се открива и ръководи от най-възрастния общински съветник.

Чл.12. (1) На първото си заседание Общинският съвет избира от своя състав с тайно гласуване председател на Общинския съвет.

(2) Всеки общински съветник, партия, коалиция или група, представени в Общинския съвет, могат да издигат кандидатури за председател.

(3) За произвеждането на тайно гласуване се избира комисия от 5 общински съветници.

Чл. 13. (1) Изборът на председател се извършва с интегрална бюлетина, върху която са изписани имената на съответните кандидати, подредени по азбучен ред. Пред всяко име има квадратче за отбелязване на вота и квадратче с текст „не подкрепям”. Бюлетината се поставя в плик.

(2) Гласуването става с отбелязване на знак Х или V в квадратчето пред имената на съответния кандидат или в квадратчето „не подкрепям”.

(3) Зачертани и ръчно изписани бюлетини, празни пликове, бюлетини без отбелязвания на вот и с повече от едно отбелязвания, се смятат за недействителни гласове.

(4) Ако никой от кандидатите при провеждането на гласуването не получи повече от половината от гласовете от общия брой на съветниците, изборът се повтаря. В случаите, в които има две или повече кандидатури в повторният избор участват двамата кандидати, получили най-много гласове.

(5) Ако и при повторното гласуване нито един от тях не бъде избран, процедурата по избора започва отначало и се провежда до окончателно избиране на председател на Общинския съвет и се провежда на следващото заседание, като могат да се правят нови предложения.

Чл.14.(1) Общинският съвет избира заместник – председател/и/ на Общинския съвет.

(2) Изборът на заместник – председател/и/ на Общинския съвет се извършва чрез явно гласуване, като за избран се смята този, който е събрал повече от половината от гласовете на общия брой общински съветници, когато броят на гласувалите „за“ общински съветници е по-голям от останалата част от общия брой на общинските съветници.

Чл.15.(1) Пълномощията на председателя на Общинския съвет се прекратяват предсрочно при:

1. Подаване на оставка.
2. Трайна невъзможност или системно неизпълнение на задълженията си като председател за повече от три месеца.
3. Влизане в сила на акт, с който е установен конфликт на интереси по Закона за противодействие на корупцията и за отнемане на незаконно придобитото имущество.

(2) В случаите по ал.1, т.1, прекратяването на пълномощията се приема, без да се обсъжда и гласува. То поражда действие от обявяване на изявлението за прекратяване пред Общинския съвет.

(3) В случаите по ал.1, т.2, решението на Общинския съвет се взема по реда на чл. 24, ал. 1 от ЗМСМА.

(4) В случаите по ал. 1, т. 3, прекратяването на пълномощията настъпва от влизане в сила на решението на Общинска избирателна комисия

(5) При предсрочно прекратяване на пълномощията на председателя на Общинския съвет, нов избор се произвежда веднага след обявяване на оставката или приемане на решението.

Чл.16. Пълномощията на заместник-председателя на Общинския съвет се прекратяват предсрочно по реда на чл.15, ал.1

Чл.17. При предсрочно прекратяване на правомощията на председателя, при негово отсъствие, както и при обсъждане на дейността му, заседанието на съвета се председателства от заместник - председателя.

**ГЛАВА ЧЕТВЪРТА**

**РЪКОВОДСТВО НА ОБЩИНСКИЯ СЪВЕТ**

Чл.18.(1) Председателят на Общинския съвет:

1.Ръководи подготовката, свиква и ръководи заседанията на Общинския съвет.

2.Координира работата на постоянните комисии и им разпределя работните материали според тяхната компетентност.

3.Провежда срещи и консултации с председателите на постоянните комисии и на групите общински съветници, с представители на политическите партии, обществени организации и граждани.

4.Подпомага съветниците в тяхната дейност.

5.Представлява Общинския съвет пред външни лица и организации.

6.Удостоверява с подписа си съдържанието на приетите от Общинския съвет актове и подписва всички други документи от неговата компетентност.

7.Осигурява необходимите условия за работата на комисиите на Общинския съвет и на общинските съветници.

8.Изпраща на Кмета на общината и Областния управител удостоверените преписи на приетите от Общинския съвет актове за обнародване и публикуване.

9.Определя местата в заседателната зала за участващите лица с право на съвещателен глас и гражданите.

10.Осъществява контрол за довеждане до знанието на гражданите на общината, на всички актове приети от Общинския съвет, чрез публикуване на официалната Интернет страница на Общинския съвет.

11.Следи и упражнява контрол за спазване на този правилник.

12.Обобщава в края на всеки месец, участието на всеки общински съветник в заседанията на постоянните комисии и сесии на Общинския съвет.

13.Предлага на кмета на общината общински съветници, които да бъдат включени в комисиите по провеждане на процедури по ЗОП и търгови процедури

14.Изпълнява и други функции, възложени му от законите на Република България, Общинския съвет и този правилник.

(2) Освен правомощията по ал.1, Общинския съвет упълномощава председателя на Общинския съвет да разрешава или да отказва предоставения достъп до обществена информация, по реда на чл.28, ал.2 от Закона за достъп до обществена информация.

(3) При участие на председателя на Общинския съвет в разискванията по даден проект за решение, заседанието се ръководи от заместник-председателя до гласуването на проекта или прекратяване на обсъждането.

(4) За времето на отсъствието му, функциите на председателя на Общинския съвет се изпълняват от неговия заместник.

(5) Председателят не може да участва при вземане на решения, които се отнасят до негови имуществени интереси или до интереси на съпруг и роднини по права линия и по съребрена линия до четвърта степен, включително и по сватовство, до втора степен включително. В този случай заседанието се ръководи от заместник-председател.

Чл.19.(1) Председателят на Общинския съвет получава месечно възнаграждение в размер на 90 % от основната заплата на кмета на общината при пълен работен ден. Необходимите средства се осигуряват от общинския бюджет, в рамките на бюджета, предвиден за Общинския съвет.

            (2) Председателят на Общинския съвет има всички права по трудово правоотношение освен тези, които противоречат или са несъвместими с неговото правно положение.

Чл.20.(1) Заместник-председателят/ите/ на Общинския съвет:

1.Участва в срещи и консултации с председателите на постоянните комисии и на групите общински съветници, с представители на политически партии, общински организации и граждани, съвместно с председателя на Общинския съвет.

2.Изпълнява и други задължения, възложени от председателя на Общинския съвет.

**ГЛАВА ПЕТА**

**ОБЩИНСКИ СЪВЕТНИК**

Чл.21.(1) Пълномощията на общинския съветник възникват от деня на полагане на клетвата по чл.32, ал.1 от ЗМСМА.

(2) Общинският съветник има право:

1. Да бъде избиран в състава на постоянни и временни комисии на съвета;
2. Да предлага включването в дневния ред на заседанията на Общинския съвет разглеждането на въпроси от компетентността на съвета;
3. Да внася предложения и проекти за решения;
4. Да участва в обсъждането и решаването на всички въпроси от компетентността на съвета;
5. Да отправя питания към кмета, на които се отговаря писмено или устно на следващото заседание на Общинския съвет;
6. Да получава от държавни органи, службите на общинската администрация, стопански и обществени организации, съдействие и информация, свързана с дейността му на съветник, освен когато те съставляват класифицирана информация, представляваща държавна или служебна тайна;
7. Да ползва неплатен служебен отпуск, признаван за трудов стаж, когато изпълнява задълженията си на съветник по време на заседанията на комисиите и на Общинския съвет;
8. Да получава възнаграждение за участието си в заседанията на Общинския съвет и комисиите, в които е избран;
9. Да получава пътни и други разноски във връзка с работата му в съвета;
10. Има право да участва в комисиите за извършване подбор на кандидатите в процедури по ЗОП, възлагани от Кмета на общината.

Чл.22. (1) За участие в заседание на Общинския съвет и на неговите комисии общинският съветник получава месечно възнаграждение, в размер на 50 процента от средната брутна заплата на общинска администрация, формирано както следва:

1. За участие в заседание на Общинския съвет възнаграждение в размер на 70 % от възнаграждението по ал.1.

2. За участие в заседание на постоянните комисии на Общински съвет възнаграждение в размер на 30% от възнаграждението по ал.1.

(3) В случай, че през съответния месец има проведено повече от едно заседание на общинския съвет и повече от едно заседание на постоянна комисия, съответното възнаграждение по т.1 и т.2 се разделя на броя на заседанията, като се получава възнаграждение само за заседанията в които общинския съветник е присъствал.

(4) Общият размер на възнаграждението на общински съветник не може да надхвърля посочения в чл.34 ал.2 от ЗМСМА размер.

(5) Възнаграждението по ал.1 не се дължи, когато през текущия месец няма заседание на общинския съвет, съответно постоянна комисия.

(6) Възнаграждението по ал.1 т.1 за участие в заседания на общинския съвет се получава в редуциран размер с 1/3 размер, тогава когато съответният съветник не е взел участие в повече от 1/5 от процедурите по явно поименно гласуване, без уважителна причина.

Чл.23.(1) Възнаграждението се изплаща от Общинският бюджет въз основа на заверен присъствен лист от председателя на Общинския съвет за участието на съветниците в заседание на Общинския съвет и заседание на Постоянните комисии.

(2) Средствата за възнаграждение на общинските съветници, както и пътните и други разноски се осигуряват от общинския бюджет в рамките на бюджета, предвиден за Общинския съвет.

Чл.24.(1) Общинският съветник е длъжен:

1. Да участва на заседанията на Общинския съвет и на комисиите, в които е избран.
2. Да поддържа връзка с избирателите и да ги информира за дейността и решенията на Общинския съвет.
3. Да следи промените в нормативната уредба, отнасящи се до местното самоуправление.
4. Да се подписва в присъствения списък на всяко заседание на Общинския съвет и на неговите комисии.
5. Да се запознава предварително със съдържанието на изпратените му и подлежащи на обсъждане материали.
6. Да спазва установения ред по време на заседанията на Общинския съвет и неговите комисии.

(2) Общински съветник, на когото се налага да напусне заседание на Общинския съвет или на комисия, преди то да е завършило, или да закъснее за заседанието, уведомява председателя на Общинския съвет, съответно председателя на комисията, преди започване на заседание. Председателят съобщава заявените обстоятелства на съветниците.

Чл.25.(1) Общинските съветници могат да бъдат командировани с тяхно съгласие извън територията на Общината във връзка с изпълнението на техните функции.

(2) Командироването по ал.1 се извършва от Кмета на общината по предложение на Председателя на Общинския съвет.

Чл.26. (1) Общинските съветници получават служебен отпуск за времето, през което са заети във връзка със своята дейност на съветници.

(2) Искането за служебен отпуск се извършва със съобщението за свикване на заседание на Общинския съвет, и съответно на комисията, на която е член.

(3) Времето на служебна отпуск се удостоверява от Председателя на Общинския съвет съобразно присъствените списъци.

Чл.27. Пълномощията на общинския съветник се прекратяват предсрочно по реда на чл. 30, ал. 4 и сл. от ЗМСМА

Чл.28. (1) Съгласно изискванията на Закона за противодействие на корупцията и Закона за отнемане на незаконно придобитото имущество, общинският съветник е длъжен да си направи отвод и да не участва в подготовката, обсъждането и приемането на решения, по отношение на които има частен интерес, както на съответна постоянна или временна комисия на общинския съвет, така и на заседание на общинския съвет.

(2) В случаите на ал.1 общинските съветници са длъжни да информират за това председателя на общинския съвет, съответно председателя на комисията, и да не участват в обсъждането и в приемането на решението. Уведомяването се извършва предварително писмено или устно на самото заседание, което се отбелязва в протокола.

**ГЛАВА ШЕСТА**

**ПОВЕДЕНИЕ НА ОБЩИНСКИЯ СЪВЕТНИК. КОНФЛИКТ НА ИНТЕРЕСИ**

Чл.29.По време на заседание общинският съветник няма право:

1. Да прекъсва изказващия се.
2. Да отправя лични нападки, оскърбителни думи, жестове или заплахи.
3. Да разгласява данни, отнасящи се до личния живот или увреждащи доброто име на гражданите.
4. На непристойно поведение или на постъпки, които нарушават реда на заседанието.

Чл.30.(1) Общинският съветник не може да участва при вземане на решения на Общинския съвет, които се отнасят до негови имуществени интереси или до интереси на негов съпруг/а/ и роднини по права линия и по съребрена линия до четвърта степен включително, и по сватовство до втора степен включително, както и по въпроси, отнасящи се до интереси на лица, с които се намира в отношения, които пораждат основателно съмнение за наличието на пряк или косвен, материален или нематериален интерес.

(2) Ако са налице обстоятелствата по ал.1, общинският съветник е длъжен сам, преди Общинския съвет да започне разискванията, да разкрие наличието на конфликт на интереси и да не участва в гласуването.

(3) Искане за разкриване на конфликт на интереси може да прави и всеки общински съветник, на който са станали известни обстоятелствата по ал.1.

(4) При възникване на спор за наличие на конфликт на интереси, Общинският съвет може да отложи вземането на решението, като избира анкетна комисия, която да изясни спорните обстоятелства.

(5) В случай, че общински съветник е участвал в обсъждането и приемането на решение в нарушение на ал.1 и 2, Общинският съвет прегласува взетото решение на следващото си заседание, като отстранява съответния общински съветник от гласуването.

Чл.31. Председателят на Общинския съвет може да налага на общинските съветници следните дисциплинарни мерки:

1. Предупреждение.
2. Отнемане на думата
3. Отстраняване от заседание.

Чл.32. Предупреждение се прави на общински съветник, който се отклони от предмета на разискванията или наруши реда на заседанието по какъвто и да е друг начин.

Чл.33. Председателят на Общинския съвет отнема думата на общински съветник, който:

1.По време на изказването си има наложено предупреждение.

2.След изтичане на времето за изказване продължава изложението си, въпреки поканата на председателя да го прекрати.

Чл.34. (1). Председателят на Общинския съвет може да отстрани от едно заседание общински съветник, който:

1. Възразява против наложената дисциплинарна мярка по груб и непристоен начин.
2. Продължително и непрекъснато не дава възможност за нормална работа по време на заседание.

(2). Отстраненият от заседанието общински съветник получава възнаграждение си за съответното заседание в размер с 1/5 по-нисък

**ГЛАВА СЕДМА**

**ГРУПИ НА ОБЩИНСКИТЕ СЪВЕТНИЦИ**

Чл.35. (1) Общинските съветници могат да образуват групи според своята партийна принадлежност или политическа ориентация или на друга програмна основа. Всеки общински съветник може да участва само в една група.

            (2) Всяка група се състои от най-малко 2 общински съветници

Чл.36. Не могат да се образуват групи на общински съветници, които да представляват частни, местни, етнически, религиозни или професионални интереси.

Чл.37.(1) Всяка група общински съветници представя на председателя на Общинския съвет решение за образуването си и списък на ръководството и на членовете, подписани от всички общински съветници от състава на групата.

(2) Групите общински съветници, техните ръководства, както и промените в тях се вписват в специален регистър при председателя на Общинския съвет.

  (3) Председателят на Общинския съвет обявява преди гласуване на дневния ред, регистрираните групи общински съветници и техните ръководства на следващото заседание на съвета. Същият ред се прилага и при последващи промени в състава и ръководствата им, както и при тяхното прекратяване.

 (4) Името на група не може да повтаря име на група, която вече е регистрирана по съответния ред в специалния регистър при председателя на Общинския съвет.

Чл.38.(1) Условията за членуване, възникване и прекратяване на членството, както и правата и задълженията на членовете се определят от самата група, в съответствие с разпоредбите на този правилник.

 (2) Общинският съветник може да напусне групата, като подаде писмено заявление до нейния ръководител и уведоми писмено председателя на Общински съвет.

**ГЛАВА ОСМА**

**КОМИСИИ НА ОБЩИНСКИЯ СЪВЕТ**

Чл.39. Общинският съвет създава постоянни и временни комисии. Общинският съвет избира техния председател и членовете на всяка комисия с явно гласуване, с мнозинство повече от половината от общия брой на съветниците, когато броят на гласувалите „за“ общински съветници е по-голям от останалата част от общия брой на общинските съветници.

Чл.40. Общинският съвет може да извършва промени във вида, броя, състава и ръководствата на постоянните комисии.

Чл.41. (1) Постоянните комисия имат за задача:

1. Да проучват потребностите на населението в съответната област и да правят предложения за решаване на проблемите.
2. Да подпомагат Общинския съвет при подготовката на решения по въпроси, внесени за обсъждане и решаване.
3. Да осъществяват контрол за изпълнение на решенията на Общинския съвет.

(2) Постоянните комисии разглеждат проектите за решения и други актове, разпределени им от председателя на Общински съвет, правят предложения и препоръки и изготвят становища по тях.

Чл.42. (1). Всеки общински съветник е длъжен да участва в състава най-малко на една постоянна комисия, но не повече от три.

(2) Общинският съвет определя състава на комисиите според професионалната подготовка и личното желание на всеки общински съветник.

(3) Общински съветник може да бъде избиран за председател само на една постоянна комисия.

(4) Председателят на Общинския съвет може да не бъде избиран за член на постоянни и временни комисии.

Чл.43. (1) Председател или член на постоянна комисия се освобождава предсрочно:

1. По негово искане.
2. С решение на Общинския съвет.

(2) Прекратяването на пълномощията по т.1 на ал.1 се обявява от председателя на Общинския съвет, без да се обсъжда и гласува.

(3) Предложения за предсрочно освобождаване по т.2 на ал.1 могат да правят членовете на комисията или председателя на Общинският съвет, при обективна невъзможност на съответния член на постоянна комисия да изпълнява своите задължения, както и при системно нарушаване или неизпълнение на правата и задълженията, произтичащи от този правилник, както и по искане на политическата група, излъчила съответния председател или член на комисията.

           (4) Предложения по т.2 на ал.1 могат да правят и общински съветници, когато съответното лице по ал.1 със своите действия или поведение уронва престижа на Общинския съвет.

Чл. 44.(1) Постоянните комисии могат да приемат свои вътрешни правила в съответствие с разпоредбите на този правилник.

  (2) Постоянните комисии могат да образуват подкомисии и работни групи.

     Чл.45.(1) Постоянната комисия се свиква на заседание от нейния председател, по искане най-малко на 1/3 от членовете или от председателя на Общинския съвет, след съгласуване с председателя на комисията.

(2) Председателят на комисията е длъжен да уведоми членовете й за насроченото заседание, не по-късно от три дни преди деня на провеждане на заседанието, и посочват часа и мястото на заседанието на определените за това места в сградата на Общината, чрез звеното по чл. 29а, ал. 2 от ЗМСМА. Уведомяването може да стане и по телефон, факс, писмено с писмо или електронна поща.

(3) Материалите за заседанието са на разположение на общинските съветници 3 дни преди самото заседание. Членовете на комисията получат материалите за заседанието от звеното по чл. 29а, ал. 2 от ЗМСМА.

Чл.46.(1) Постоянните комисии заседават, ако присъстват повече от половината от техните членове.

(2) По предложение на председателя, постоянната комисия определя дневния ред и продължителността на заседанието си.

(3) Председателят на постоянната комисия ръководи заседанието на комисията, дава думата за изказвания на присъстващите и формулира проектите за предложения и препоръки.

(4) Постоянната комисия приема предложения и препоръки с мнозинство повече от половината от присъстващите, с явно гласуване.

 (5) С решение на комисията в заседанието могат да участват със съвещателен глас представители на браншови организации или други заинтересовани лица.

(6) По предложение на комисията до Председателя на Общинския съвет, могат да бъдат привличани конкретно определени лица – експерти извън състава на Общинския съвет и Общинската администрация.

(7) В случаите, когато е необходимо, експертите и консултантите по ал.6 могат да получат възнаграждение в зависимост от обема на извършена работа и се изплаща въз основа на договор, подписан от кмета на Общината. Средствата се осигуряват от общинския бюджет, в рамките на бюджета на Общинския съвет.

Чл.47. Заседанията на комисиите са открити. Комисиите могат да решат по изключение отделни заседания да бъдат закрити по предложение на председателя на комисията или нейни членове.

Чл.48. Комисиите могат да провеждат изнесени заседания в отделен район или населено място на общината по обществено значими въпроси, засягащи интересите на гражданите на съответния район/квартал/ или населено място.

Чл.49(1) Общински съветници, които не са членове на съответната комисия, както и Председателят на общинския съвет, Кметът на Общината, Кметовете на кметства, Кметските наместници и експерти от Общината, могат да участват в заседанията с право на съвещателен глас.

(2) Председателят на комисията може да кани на заседание представители на държавни институции и ведомства и други заинтересовани страни, ако се разискват въпроси от тяхната компетентност или се засягат техни права и интереси.

           (3) Участващите в заседанията на комисиите са длъжни да спазват изискванията във връзка с опазване на служебната тайна, както и на сведения, отнасящи се до личния живот и доброто име на гражданите.

Чл.50.(1) За заседанията на постоянните комисии се води съкратен протокол, в който се отбелязват всички приети становища и присъствена книга.

(2) Преди всяко заседание, комисията определя протоколчик, на ротационен принцип.

(3) Протоколът се подписва от председателя на комисията и от водещия протокола.

Чл.51. (1) Комисиите могат да провеждат съвместни заседания, когато се разглеждат общи за две или повече комисии въпроси. Тези заседания се ръководят по споразумение от един от председателите на комисия.

(2) При съвместни заседания всяка комисия взема поотделно своето решение по обсъждания въпрос. Становище в общинския съвет се внася от водещата комисия.

Чл.52. Становище на постоянна комисия се докладва на заседание на Общинския съвет от председателя на постоянната комисия, от определен от него член или председателят на общинския съвет.

Чл.53. (1) Временна комисия се образува по конкретен повод за проучване на отделни въпроси и за провеждане на анкети.

            (2) Правилата за работа на постоянна комисия се прилагат и за временната комисия.

(3) Временната комисия изготвя и представя отчет за резултатите от дейността си пред Общинския съвет.

**ГЛАВА ДЕВЕТА**

**ОРГАНИЗАЦИЯ НА РАБОТАТА НА ОБЩИНСКИЯ СЪВЕТ**

Чл.54. (1) Общинският съвет заседава в сградата на Общинската администрация или на друго място, определено от неговия Председател.

(2) Общинския съвет се свиква на заседание от неговия Председател:

1. По негова инициатива;

2. По искане на 1/3 от общинските съветници;

3. По искане на 1/5 от избирателите в Общината;

4. По искане на Областния управител;

(3) В случаите по ал.2, т.2, 3 и 4 Председателят на Общинския съвет свиква заседание, което се провежда в 7-дневен срок от внасяне на искането. След изтичането на този срок, ако заседанието не бъде свикано от Председателя, то се свиква от вносителя на искането и се провежда в нов 7-дневен срок.

Чл.55 (1)Заседанията на Общинския съвет се провеждат най-малко шест пъти в година.

(2) Редовните заседания на Общинския съвет се провеждат всяка последна седмица на месеца. По изключение председателят на Общинския съвет може да насрочи заседание за друга седмица на същия месец. Общинският съвет може да проведе извънредни заседания по предварително обявен дневен ред.

Чл.56(1) Председателят на Общинския съвет е длъжен да организира уведомяването на общинските съветници за заседанието. Изпращането на поканите до общинските съветници за провеждане на заседанието на Общинския съвет и материалите за него се извършва от звеното по чл.29а, ал.2 от ЗМСМА, в срок от 5 дни преди неговото провеждане, но не по-късно от 3 дни.

(2) Уведомяването и изпращането на поканата и материалите от Звеното по чл.29а, ал.2 до общинските съветници, за заседанията на Общинския съвет може да стане и по електронна поща (предоставен e-mail от общински съветник). Поканата съдържа дата, час, място и проект за дневен ред на заседанието. Поканата се оповестява и чрез интернет страницата на Общинския съвет,

(3) Освен на хартиен носител да се подготвя и електронен вариант на материалите за всяка предстояща сесия. Когато е необходимо, за заседанията на Общинския съвет да се осигурява мултимедия.

(4) В случай, когато заседанието се свиква по искане на група общински съветници или от областния управител, уведомлението се извършва от звеното по чл.29а, ал.2 от ЗМСМА.

Чл. 57. (1) Председателят на Общинския съвет подготвя проект за дневен ред най-малко 5 дни преди датата на заседанието.

(2) В дневния ред могат да бъдат включени само материали, по които са приети становища на комисиите на Общинския съвет. Изключение се прави само в случаите по чл.58, ал.1.

(3) При определяне на дневния ред за всяко заседание на Общинския съвет, председателят на съвета включва отделна точка - „изказвания, питания, становища и предложения на граждани”, ако има такива и те са по обществено значими въпроси.

(4) Питанията, предложенията и становищата на гражданите, които не са по обществено значими въпроси, се връщат на подателя им от звеното по чл.29а, ал.2 от ЗМСМА в 15 дневен срок.

(5) Окончателният дневен ред на заседанията се определя чрез гласуване от Общинския съвет, при спазване на изискването по ал.4.

Чл.58. (1) Кметът на Общината, Председателят на Общинския съвет и председателите на постоянните комисии от чиято компетентност е въпросът, могат да предлагат за включване на неотложни въпроси в дневния ред, ако същите въпроси са входирани и регистрирани в звеното по чл.29, ал.2 от ЗМСМА не по-късно от 17,00 часа на предхождащия заседанието ден, като общинските съветници се уведомяват за постъпилите неотложни въпроси и материалите, свързани с тях в същия срок. Уведомяването и представянето на материалите за включване на неотложни въпроси се извършва чрез електронна поща.

(2) Причина за включване на неотложни въпроси в дневния ред може да бъде:

1.Настъпването на непредвидими обстоятелства – природни бедствия, промишлени аварии със значителни щети, обществени, социални проблеми, които изискват спешно вземане на решение.

2.Спазването на законоустановен срок, който не позволява прилагането на определената в този правилник процедура.

(3) Неотложните въпроси се включват в дневния ред с решение на Общинския съвет, без становище на комисия.

Чл. 59. (1) Заседанията на Общинския съвет са открити.

(2) Откритите заседания на общинския съвет се излъчват по електронен път в реално време на интернет страницата на община Карнобат или на Общинския съвет

(3) Средства за масова информация могат да присъстват и да отразяват откритите заседания на съвета.

(4) Лица, които не са общински съветници, могат да присъстват като заемат специално определените за тях места. По време на заседанията те са длъжни да спазват установения ред.

(5) При безредие Председателят въдворява ред и може да разпореди да бъдат отстранени отделни граждани или всички външни лица.

(6) На заседанията на Общинския съвет не се допускат въоръжени лица.

(7) При заседанията на Общинския съвет мобилните телефони се поставят на тих /беззвучен режим/. Председателят на Общинския съвет може да отстрани от заседанието лице, което не спазва тази разпоредба.

Чл.60. (1) Общинския съвет може да реши някои от заседанията да се провеждат при закрити врати.

(2) Предложение за провеждане на заседание при закрити врати могат да направят председателят на Общинския съвет, общинските съветници или кметът на Общината.

(3) При постъпило предложение за закрито заседание, председателят поканва всички външни лица да напуснат залата. След като изслуша мотивите на вносителя на предложението, Общинският съвет го обсъжда и взема решение. Съобразно резултата от гласуването, заседанието продължава като закрито или открито.

(4) Решенията, взети на закрито заседание, се обявяват публично по общия ред.

Чл. 61. (1) Заседанията на Общинския съвет се откриват и ръководят от председателя на Общинския съвет.

(2) При отсъствие на председателя на Общинския съвет, заседанията се откриват и ръководят от заместник- председателя.

Чл. 62. (1) При събития, за които се налага спешно свикване на Общинския съвет, председателят насрочва извънредно заседание, на което се обсъжда само събитието, по повод на което се провежда заседанието. Извънредно заседание може да бъде проведено и не присъствено при спазване на реда определен в този правилник за неприсъствени заседания.

(2) Общинският съвет се свиква на извънредно заседание:

1.По инициатива на председателя на Общинския съвет.

2.По искане на 1/3 от общинските съветници.

3.По искане на 1/5 от избирателите в община Карнобат.

4.По искане на областния управител.

(3) В случаите по т.2 – т.4 на ал.2 исканията, следва да бъдат мотивирани, като се предложи конкретен дневен ред. Председателят е длъжен да насрочи заседание в петдневен срок от внасяне на искането.

(4) Ако след изтичане на срока по ал.3 заседанието не бъде свикано от председателя, то се свиква от вносителя на искането и се провежда в петдневен срок от датата на свикването.

             (5)Уведомяването на общинските съветници за извънредно заседание на Общинския съвет се извършва с писмена покана, изпратена по електронна поща или куриер, не по-късно от три дни преди деня на заседанието. Поканата съдържа дата, час, място и проект за дневен ред на заседанието.

(6) Материалите за извънредното заседание са на разположение на общинските съветници в срока по ал.5.

Чл.63. (1) Председателят на Общинския съвет открива заседанието, ако присъстват повече от половината от общия брой на съветниците.

(2) Проверката на кворума се извършва преди откриването на заседанието, след всяка почивка или прекъсване на заседанието.

(3) По преценка на председателя или по искане на група общински съветници, проверка на кворума може да се извърши и в процеса на заседанието.

(4) Проверката на кворума се извършва чрез преброяване на общинските съветници или чрез поименно прочитане на имената им от председателя.

(5) В случаите, когато предстои разглеждане на въпрос, който изисква вземане на решение с квалифицирано мнозинство, но присъстващия брой съветници макар и отговарящ на изискванията на ал.1 е по-малък от изискуемото квалифицирано мнозинство, разглеждането на съответната точка се отлага за края на заседанието или за следващото заседание на Общинския съвет.

Чл. 64. (1) В началото на заседанието се гласува дневния ред.

(2) По време на заседанието не могат да бъдат обсъждани въпроси, които не са включени в гласувания дневен ред.

Чл. 65. (1) Кметът на общината участва в заседанията на Общинския съвет с право на съвещателен глас. Заместник-кметовете, секретарят и главният архитект на Общината могат да присъстват на заседанията на Общинския съвет и да вземат отношение по въпроси от тяхната компетентност.

Чл. 66. (1) Председателят на Общинския съвет дава думата за изказване на общинските съветници.

(2) Общински съветник не може да се изказва, без да е получил думата от председателя.

(3) Думата се иска от място с вдигане на ръка или с предварителна писмена заявка.

(4) Председателят дава думата на председателите на групите общински съветници, а при тяхното отсъствие на заместниците им или на определен от тях общински съветник, когато я поискат, в рамките на дискусиите по въпросите от дневния ред и времето, определено за съответната група.

(5) Думата се дава незабавно при поискване от Кмета на Общината, Областния управител или на посочени от тях лица.

(6) Председателят на Общинския съвет дава думата за изказване на кметовете на кметства и кметските наместници по тяхно искане при обсъждане на въпроси, отнасящи се до съответните кметства или населени места.

(7) Гражданите могат да задават обществено значими въпроси и да правят предложения по тях писмено до Общинския съвет, в края на заседанието след изчерпване на дневния ред. За да им бъде дадена думата, те заявяват желанието си пред Председателя на Общински съвет, който запознава съвета с постъпилите искания и предложения. Общинският съвет взема решение за предоставяне на думата за всеки конкретен случай.

(8) Извън тази процедура с решение на Общинския съвет, думата може да бъде предоставяна и по време на разглеждането на някой от материалите, на лица, пряко засегнати от евентуалното решение, както и на представители на търговски дружества отправили инвестиционни предложения.

Чл.67.(1) По процедурни въпроси думата се дава веднага, освен ако има направени искания за реплика, дуплика или за обяснение на отрицателен вот.

(2) Процедурни са въпросите, с които се възразява срещу конкретното нарушаване на реда за провеждане на заседанията, предвиден в този правилник или съдържат предложения за изменение и допълнение на приетия ред за развитие на заседанието, включително и за:

1. Прекратяване на заседанието.
2. Отлагане на заседанието.
3. Прекратяване на разискванията.
4. Отлагане на разискванията.
5. Отлагане на гласуването.
6. Проверка на кворума.

(3) Процедурните въпроси се поставят в рамките на не повече от 2 минути, без да се засяга същността на главния въпрос.

Чл. 68.  Когато е постъпило процедурно предложение, думата се дава на един общински съветник, който не е съгласен с него. Предложението се поставя веднага на гласуване, без да се обсъжда.

Чл. 69. (1) Заседанието може да бъде прекратено или отложено с решение на Общинския съвет по предложение на председателя на Общинския съвет или на група общински съветници.

            (2) Когато са постъпили предложения за прекратяване на заседанието или за отлагането му, първо се гласува предложението за прекратяване на заседанието.

Чл. 70. (1) При шум или безредие, с което се пречи на работата на съвета или когато важни причини налагат, председателя на Общинския съвет може да прекъсне заседанието за определено време.

(2) Всяка група може да поиска прекъсване на заседанието за не повече от 15 минути, веднъж на заседание. Председателят прекъсва заседанието веднага след като това бъде поискано и определя продължителността на прекъсването, която не може да бъде по-малко от 5 минути.

Чл.71.(1) Когато общински съветник се отклонява от обсъждания въпрос, председателят го предупреждава и ако нарушението продължи или се повтори, му отнема думата.

            (2) Общинският съветник не може да говори по същество повече от един път по един и същи въпрос.

Чл. 72.(1) Всеки общински съветник може да се изказва по един път по точка от дневния ред, като продължителността на изказването не може да превишава 5 минути.

(2) Председателят отнема думата на общински съветник, който превиши определеното по предходната алинея време за изказване, след като го предупреди за това.

Чл. 73.(1) Общинският съветник има право на реплика.

(2) Репликата е кратко възражение по същество на приключило изказване. Тя се прави веднага след изказването и не може да бъде повече от 2 минути.

(3) По едно и също изказване могат да бъдат направени най-много до 3 реплики.

(4) Не се допуска реплика на репликата. Репликираният общински съветник има право на отговор /дуплика/ с времетраене до 2 минути след приключване на репликите.

Чл. 74. (1) Общинският съветник има право на лично обяснение до 2 минути, когато в изказване на заседание е засегнат лично или поименно.

(2) Общинският съветник има право след гласуването на обяснение на своя отрицателен вот в рамките на 2 минути след гласуването.

(3) Правото на обяснение на отрицателен вот има само този общински съветник, който при обсъждането на въпроса не е изразил същото отрицателно становище или не се е изказал.

(4) За обяснение на отрицателен вот думата се дава най-много на 3 общински съветници.

(5) Не се допуска обяснение на отрицателен вот след тайно гласуване или след гласуване на процедурни въпроси.

Чл.75. След изчерпване на изказванията, Председателят обявява разискванията за приключени.

Чл.76.(1) Гласуването е лично. Гласува се “за”, “против”, “въздържал се”. Общинският съветник е длъжен да изрази вота си. Гласуването се извършва явно, освен в определените от закона случаи. По предложение на група съветници Общинският съвет може да реши отделно гласуване да бъде тайно.

(2) Явно гласуване се извършва чрез:

1. Вдигане на ръка.
2. Поименно гласуване чрез прочитане имената на общинските съветници по списък, които отговарят “за”, “против”, “въздържал се“
3. Саморъчно подписване.

(3) При липса на друго решение за всеки конкретен случай или изискване на Закона явното гласуване се извършва с вдигане на ръка.

(4) Тайното гласуване се извършва с бюлетини по утвърден от общинския съвет образец.

Чл. 77. Предложение за поименно гласуване, за гласуване чрез саморъчно подписване или за тайно гласуване може да бъде направено от една от групите общински съветници. Предложението се поставя на гласуване без разисквания. Изслушва се по един общински съветник от група, която не е съгласна с направеното предложение.

Чл. 78. (1) Поименно гласуване, което се отразява в протокола от заседанието на Общинския съвет, се извършва в предвидените в ЗМСМА случаи.

Чл. 79. От обявяването на гласуването до завършването му не се допускат изказвания.

Чл. 80. Гласуването се извършва по следния ред:

1. Предложения за отхвърляне може да се прави само във връзка с приемане на дневния ред по отношение на включените в проекта точки;

2. Предложения за отлагане за следващо заседание;

3. Предложния за поправки;

4. Обсъждан текст, който може да съдържа и одобрени вече поправки;

5. Основното предложение.

(2) Когато проекта за решение съгласно изискванията на ЗМСМА, следва да бъде приет поименно, предложенията за изменение и допълнения в текста се гласуват явно, след което решението с приетите допълнения и/ или изменения се подлага на поименно гласуване.

(3) Когато има две или повече предложения от едно и също естество, те се гласуват по реда на постъпването им.

Чл. 81. Предложението се смята за прието, ако за него са гласували повече от половината от присъстващите общински съветници, освен ако в Закона или Правилника не е предвидено друго мнозинство.

Чл. 82. (1) Председателят на Общинския съвет обявява резултата от гласуването веднага.

(2) Когато процедурата по гласуването или резултата от него бъдат оспорени веднага след приключването му, председателят на Общинския съвет разпорежда то да бъде повторено. Резултатът от повторното гласуване е окончателен.

Чл.83. (1) Заседанията на Общинския съвет се видеозаснемат и звукозаписват и записите се съхраняват 12 месеца.

(2) За заседанието на Общинския съвет се води подробен протокол, който се изготвя в седемдневен срок. Протоколът се води от служител в звеното по чл.29а, ал.2 от ЗМСМА, и се подписва от него и от председателя на Общинския съвет в седемдневен срок от заседанието.

(3) Към протокола се прилагат списък на присъствалите на заседанието общински съветници, протоколите за произведеното тайно, чрез полагане на саморъчен подпис или поименно гласуване.

Чл.84. Общинските съветници могат да преглеждат протокола и да искат поправянето на грешки. Възникналите спорове се решават от Общинския съвет на следващото заседание.

Чл. 85. (1) Поправките на явни фактически грешки в приети актове се извършват по нареждане на председателя на Общинския съвет, след консултации с вносителя и докладчика и се обявяват пред Общинския съвет на следващото заседание.

            (2) При спор по съдържанието на протокол или акт, въпросът се решава от Общинския съвет на следващото заседание.

            (3) След подписването на акта от председателя на Общинския съвет в него могат да се правят само технически поправки след негово разрешение.

Чл. 86.(1) На питанията на граждани, включени в дневния ред, се отговаря писмено или устно на следващото заседание на Общинския съвет, освен ако гражданинът не е изявил желание да получи писмен отговор.

(2) По изключение, когато питането е свързано с извършване на допълнителни справки или проучвания, отговорът се отлага за следващото заседание.

(3) Председателят на Общинския съвет определя кой да отговори, в зависимост от характера и съдържанието на поставения въпрос.

**ГЛАВА ДЕСЕТА**

**ПОДГОТОВКА НА ЗАСЕДАНИЯТА НА ОБЩИНСКИЯ СЪВЕТ**

Чл. 87.(1) Предложения и проекти за решения от общинската администрация се внасят от кмета на общината, неговите заместници и Секретаря на общината. Проекти на решения, свързани с общинските търговски дружества могат да се внасят и от техните управители. Проектът за годишния бюджет на Общината се внася от кмета.

(2) Предложения и проекти за решения могат да се внасят и от кметове на кметства, по въпроси, отнасящи се само за тяхното кметство, които са от компетентността на Общинския съвет за решаване.

(3) Проекти на нови наредби, правилници, инструкции, както и за изменение и допълнение на действащи такива, се внасят за разглеждане в Общинския съвет при условията и реда на Закона за нормативните актове и този правилник, доколкото не противоречи на закона.

(4) В случаите, в които вносител на акта по ал.3 е кмета на общината, след публикуването на проекта на нормативният акт на интернет страницата на общественият портал, вносителят уведомява общинските съветници, чрез председателя на Общинския съвет, за изготвения проект и сроковете за изразяване на писмени становища и предложения по него.

(5) В случаите, в които вносител на акта по ал.3 е общински съветник, проектът се публикува на интернет страницата на Общински съвет, подраздел – проекти на нормативни актове. Вносителят уведомява кмета на общината и общинските съветници, чрез председателя на Общинския съвет, за изготвения проект и сроковете за изразяване на писмени становища и предложения по него.

(6) Преди внасянето на проект по ал.3 за разглеждане на заседание на общински съвет, вносителят е длъжен да проведе обществена консултация и да публикува справка за 12 постъпилите предложения по време на същата, заедно с обосновка за неприетите предложения, на съответната интернет страница.

(7) В случаите, в които вносител на проекта за нормативен акт е общински съветник, постъпилите в срока на проведената обществената консултация становища и предложения, се разглеждат от постоянната комисия по законност и обществен ред, която изготвя и публикува справка на постъпилите предложения, заедно с обосновка за неприетите предложения, на интернет страница на Община Карнобат, раздел Общински съвет, подраздел – проекти на нормативни актове.

(8) При обсъждане на внесен проект на нормативен акт на заседание на Общинския съвет, не могат да се правят нови предложения по същество, а само редакционни изменения.

(9) Не се допускат до разглеждане и приемане Проекти на Правилници, Наредби, Инструкции и решения, които не са били разпределени и разгледани от постоянни или временни комисии, с изключение на проекти за решения по важни и нетърпящи отлагане въпроси, свързани с обществени интереси, чието незабавно не решаване би довело до тежки последици. В този случай вносителят на проекта за решение следва да изложи пред Общинския съвет обстоятелствата, налагащи незабавното решение. Включването на такъв проект за решение в дневния ред, става след гласуване.

(10). Проекти за решения, внесени от общински съветници, се придружават задължително със становище на кмета на Общината, освен ако се отнасят за организационната работа на съвета.

Чл. 88.(1) Председателят на Общинския съвет разпределя проектите за решения между постоянните комисии.

(2) Председателят на Общинския съвет определя водеща постоянна комисия за всеки проект за решение, когато се налага обсъждане в повече комисии.

(3) Възражения по разпределението на проектите за решения могат да правят председателите на комисии пред председателя на съвета в тридневен срок от уведомяването им. Той се произнася по направените възражения в същия срок.

Чл.89. (1) Постоянните комисии обсъждат проектите за решения не по-рано от 3 дена от предоставянето им на членовете на съответната комисия. При обсъждане на предложения и проекти за решения или други въпроси, вносителят или негов представител присъства на заседанието.

(2) Становищата по проектите за решения се предоставят на Общинския съвет от водещите комисии.

(3) Водещата комисия се произнася със становище, с което предлага приемане, допълване, изменение или отхвърляне на предложения проект. Проектът за решение се разглежда и подлага на гласуване, независимо от становището на водещата комисия.

Чл.90. (1) Становищата и решенията на постоянните комисии по проектите за решения, отразени в протокола от заседанието на комисията се предоставят на председателя на Общинския съвет и кмета на Общината.

(2) Постоянните комисии се произнасят със становище за приемане, допълване, изменение или отхвърляне на предложения проект за решение.

(3) В случай, че постоянната комисия приеме по принцип предложения проект, тя може да извърши редакционни поправки в него, както и да измени отделни текстове или да го допълни, ако тези поправки, изменения и допълнения не противоречат на принципите на проекта.

Чл.91. (1) Проектите за решения, които след разглеждането и обсъждането им от постоянните комисии предложените редакционните поправки налагат изготвянето на нов проект за решение, същият се предоставя на общинските съветници най-късно до заседанието на общинския съвет.

(2) Проектът за решение се докладва от вносителя и/или негов представител и се пристъпя към обсъждане и гласува, след като Общинският съвет изслуша становищата на постоянните комисии и на вносителя. Становищата на вносителя и на постоянните комисиите могат да бъдат писмени или устни.

Чл.92. Вносителите на предложения и/или проекти за решения могат да ги оттеглят най-късно до започване на процедурата по гласуване на съответното предложение/проект за решение.

Чл.93. Председателят на Общинския съвет е длъжен да изпрати приетите от Общинския съвет решения до кмета на общината и областния управител в седемдневен срок от приемането им, освен ако в закон не е предвидено друго.

Чл.94.(1) Председателят на Общинския съвет съобщава на следващото заседание на Общинския съвет за оспорване на решение на Общинския съвет от кмета на Общината.

(2) Председателят на Общинския съвет възлага на водещата комисия да докладва пред общинските съветници акта на кмета и мотивите към него.

         (3) Оспореното решение се включва в дневния ред на Общинския съвет на първото заседание, следващо заседанието на което е прието.

(4) Оспорваното решение се приема повторно с мнозинство повече от половината от общия брой съветници.

          (5) Ако са оспорени само отделни текстове от акта на Общинския съвет, се гласува само текстовете, които са оспорени.

(6) Когато е върнат за ново обсъждане от Областния управител акт на Общинския съвет, акта заедно с мотивите за връщането му се изпраща до Председателя на Общинския съвет в 7-дневен срок от получаването на акта от Областния управител.

(7) Върнатото за ново обсъждане решение, не влиза в сила и се разглежда от Общинския съвет в 14-дневен срок от получаването му от Областния управител.

(8) Общинският съвет може да отмени, да измени или да приеме повторно върнатото за ново обсъждане решение.

(9) Решението, върнато за ново обсъждане, се приема повторно с мнозинството, определено в закон, но с не по-малко от повече от половината от общия брой на общинските съветници.

Чл.95. Проекти за декларации и обръщения могат да внасят общински съветници и групи общински съветници.

Чл.96.(1) Общинският съвет може да организира публични обсъждания на проекти за решения от значим обществен интерес за местната общност. Целта на обсъждането е гражданите на общината и другите заинтересовани лица да дадат становище и предложение по проекти за решения.

(2) Общинският съвет, с мнозинство повече от половината общински съветници, приема решения за организиране на публични обсъждания, с което определя: предмета, формите, датата, мястото, продължителността и процедурните правила за обсъждането.

(3) Председателят на Общинския съвет, чрез звеното по чл.29а, ал.2 от ЗМСМА, уведомява заинтересованите лица и оповестява чрез местните печатни и електронни медии или интернет страницата на общината, решението по ал.2 най-малко 5 работни дни преди датата на обсъждането.

(4) За постъпилите становища и предложения от заинтересованите лица или гражданите се съставя протокол, който се внася за разглеждане в Общинския съвет заедно с проекта за решение и становищата на постоянните комисии.

Чл.97. (1) Проектът за общинския бюджет се внася от кмета на общината и се разпределя за становище на всички постоянни комисии. Водеща е комисията, отговаряща за финанси и бюджет.

(2) Проектът се разглежда приоритетно от постоянните комисии, които са длъжни да се произнесат в срок от три дни от разпределянето му.

Чл.98. (1) Текстът на нормативните актове на Общинския съвет /наредбите/, както и приемането им по надлежния ред се удостоверява с подпис от председателя на Общинския съвет.

(2) Удостовереният нормативен акт по реда на ал.1 е оригинал и се съхранява в архива на общинския съвет.

(3) Препис от оригинала се издава с разрешение на председателя на Общинския съвет и се заверява от служителите в звеното по чл.29 ал.2 от ЗМСМА.

  Чл.99.(1) Всички актове на Общинския съвет, влезли в сила, се довеждат до знанието на населението чрез средствата за масова информация и чрез интернет сайта на общинския съвет.

(2) Нормативните актове на Общинския съвет се публикуват в местен или регионален вестник и в Интернет страницата на общината и Общинския съвет.

**ГЛАВА ЕДИНАДЕСЕТА**

**КОНТРОЛ ВЪРХУ АКТОВЕТЕ НА КМЕТА НА ОБЩИНАТА, ИЗДАДЕНИ В ИЗПЪЛНЕНИЕ НА АКТОВЕТЕ НА ОБЩИНСКИЯ СЪВЕТ**

Чл.100. (1) Общинският съвет упражнява контрол върху актове на кмета на Общината, издадени в изпълнение на актовете на Общинския съвет.

(2) Общинските съветници упражняват контрола по ал.1 чрез питания по актуални въпроси, които представляват обществен интерес.

Чл.101. Общинският съветник може да отправя до пет питания в рамките на едно заседание чрез председателя на Общинския съвет. Питането се изготвя в писмена форма, подписва се от общинския съветник, и се завежда в деловодството на Общинския съвет. Допустими са и устни питания. Питанията трябва да бъдат ясно и точно формулирани и да не съдържат обвинения и лични нападки.

Чл.102. Кметът отговаря на питането на следващото заседание, освен ако Общинският съвет реши друго. Отговорът може да бъде устен или писмен.

Чл.103. (1) Председателят на Общинския съвет е длъжен да изпрати на кмета питането в 3-дневен срок от постъпването му. Той е длъжен да го уведоми и за деня и часа на заседанието, на което трябва да отговори.

(2) Отговорът на питането се отлага, ако поставилият го общински съветник отсъства от заседанието.

Чл.104. Общинският съветник може писмено да оттегли питането си преди получаването на отговор, за което председателят на Общинския съвет уведомява кмета на Общината и съобщава в началото на заседанието.

Чл.105. (1) Вносителят може да представи питането си в рамките на 3 минути, а кметът да отговори – в рамките на 5 минути.

(2) В отговора на питането не се провеждат разисквания и не се допускат реплики. Общинският съветник, отправил питането, може в рамките на 2 минути да изрази своето отношение към отговора.

  Чл.106.(1) При писмен отговор на питане, председателят съобщава за това в началото на заседанието и връчва екземпляр от него на съветника, който е отправил питането.

(2) Питането, заедно с писмения отговор, се прилагат към протокола.

(3) Писмените питания и писмените отговори се публикуват на интернет страницата на Община Карнобат или на Общинския съвет, както и във вестник „Карнобатски глас”.

Чл.107.(1) Общинският съвет изслушва питанията и отговорите в края на заседанието.

(2) Питанията се задават по реда на тяхното постъпване. След всяко питане се изслушва отговора на кмета.

Чл.108.(1) Общинският съветник може да направи повторно питане по зададен въпрос, ако е необходимо да се уточни допълнителна информация.

(2) В случаите, когато питанията не съответстват на изискванията на правилника, председателят уведомява общинския съветник да отстрани в тридневен срок несъответствията.

Чл.109.(1) Контролът по изпълнение решенията на Общинския съвет се извършва два пъти годишно чрез отчет на Кмета пред Общинския съвет.

(2) Общинският съвет провежда обсъждане на шестмесечен отчет за изпълнение на бюджета.

Чл.110.(1) Общинският съвет отменя актовете на кмета на Общината, когато установи, че те са издадени в нарушение на негови решения по чл.21 от ЗМСМА.

(2) Актовете по ал.1 се разпределят от председателя на съвета на съответната комисия, която е била водеща при приемането на акта за становище.

(3) Становищата за отмяна на актовете по ал.1 се включват за разглеждане в следващото заседание.

(4) При противоречие с акта на Общинския съвет, заповедта се отменя на заседанието по ал.3, в 14дневен срок от получаването й. В същия срок Общинският съвет може да оспорва незаконосъобразните административни актове, издадени от кмета на Общината пред съответния Административен съд.

Чл.111. Председателят на Общинският съвет обявява на заседание на съвета предсрочното прекратяване на пълномощията на кмета на общината и на кмет на кметство, когато са налице обстоятелствата по чл.42, ал.1 от ЗМСМА. Прекратяването на пълномощията не подлежи на гласуване.

**ГЛАВА ДВАНАДЕСЕТА**

**ВЗАИМОДЕЙСТВИЕ МЕЖДУ ОБЩИНСКИЯ СЪВЕТ И ОБЩИНСКАТА АДМИНИСТРАЦИЯ**

Чл. 112. (1) Кметът на общината, Секретаря на общината, Заместник кметове, Кметове на кметства и Кметските наместници могат да присъстват на заседанията на Общинския съвет и неговите комисии с право на съвещателен глас и да се изказват при условията и по реда, определени в този правилник.

(2) При обсъждане на предложения и проекти за решения, вносителят или негов представител присъства на заседанието.

(3) Проекти за решения, внесени от общински съветници, се придружават задължително със становище на кмета на Общината, освен ако се отнасят за организационната работа на съвета.

Чл.113**.** Кметът на Общината организира изпълнението на решенията на Общинския съвет чрез кметовете на кметства, кметските наместници и общинската администрация и се отчита за това на всеки 6 месеца.

Чл.114. (1) Кметът на Общината определя длъжностни лица от общинската администрация и подходящо помещение в сградата на общината, за съхраняване копията на актовете на Общинския съвет от последните десет години на хартиен носител и за осигуряване достъп на гражданите до тях в рамките на работното време.

(2) На гражданите, желаещи да получат копие от актовете на Общинския съвет, се осигурява възможност за това срещу заплащане. Цените на услугите се определят в наредбата на общината за администриране на местните такси и цените на услугите.

Чл.115. Кметът на Общината изпраща до председателя на Общинския съвет издадените от него актове в изпълнение на решението на съвета.

Чл.116.(1) Кметът на Общината уведомява писмено Общинския съвет за времето на отпуск или отсъствие по други причини, както и за лицето, което ще го замества по времето на отсъствието му.

(2) Председателят на Общинския съвет уведомява писмено кмета на Общината за времето на отсъствие, както и за лицето, което ще го замества.

Чл.117. (1)Общинският съвет определя размера на трудовите възнаграждения на кмета на Общината и кметовете на кметства в рамките на действащата нормативна уредба по предложение на кмета на Общината.

(2) Общинският съвет решава и други въпроси, произтичащи или свързани с правата по трудово правоотношение по отношение на лицата по ал.1, които не са от изключителна компетентност на други органи.

Чл.118.(1) Общинският съвет одобрява общата численост и структурата на общинската администрация в общината по предложение на кмета на общината.

(2) Общинският съвет може да създава служби на общинската администрация в отделни кметства, населени места или в части от тях, по предложение на кмета на общината и определя функциите им.

Чл.119.(1) В структурата на общинската администрация се създава специализирано звено за подпомагане и осигуряване на работата на Общинския съвет и неговите комисии. Звеното е на пряко подчинение на председателя на Общинския съвет.

(2) Служителите в звеното по ал.1 се назначават и освобождават от кмета на общината по предложение на председателя на Общинския съвет.

(3) Председателят на Общинския съвет утвърждава длъжностните характеристики на, ръководи и контролира дейността на служителите в звеното.

Чл. 120. Звеното по чл.29а, ал.2 от ЗМСМА:

1. Осигурява деловодното обслужване на съвета и на неговите комисии.
2. Осигурява техническото размножаване и изпращане на материалите и поканите за заседания на съвета и неговите комисии.
3. Осигурява воденето на протоколите и на присъствените списъци и книги от заседанията на съвета и на комисиите, изпращането на актовете на Общинския съвет и становищата на комисиите.
4. Осигурява спазването на реда по време на заседанията, записванията на изказвания, преброяването и отчитането на резултатите от гласуването.
5. Изпълнява и други функции, определени в устройствения правилник на общинската администрация или възложени му от председателя на Общинския съвет

**ГЛАВА ТРИНАДЕСЕТА**

**УСЛОВИЯ И РЕД ЗА СВИКВАНЕ И ПРОВЕЖДАНЕ НА НЕПРИСЪСТВЕНИ ЗАСЕДАНИЕ НА ОБЩИНСКИЯ СЪВЕТ И ПОСТОЯННИТЕ МУ КОМИСИИ**

Чл.121. При обявено извънредно положение, бедствено положение, извънредна епидемична обстановка или кризисна ситуация, засягащи

територията на общината или част от нея, и когато въведените мерки и наложените ограничения, свързани с тях, не позволяват или затрудняват провеждането на присъствени заседания, Общинският съвет или неговите комисии могат да провеждат заседания от разстояние /неприсъствено/ и да приемат решения по начин, който осигурява спазването на условията за кворум и лично гласуване, и гарантира участието, идентифицирането и начина на гласуване на всеки общински съветник.

Чл.122.(1) Решението за провеждане на неприсъствено заседание на Общинския съвет се взема от председателя на Общинския съвет.

(2). За насроченото неприсъствено заседание на Общинския съвет, общинските съветници се уведомяват по реда на чл.63, ал.5.

Чл.123.(1) При обявено неприсъствено заседание, общинските съветници получават на посочен от тях електронен адрес материалите на заседанието, проект за дневен ред и формуляр за неприсъствено гласуване, съгласно приложения образец 1.

(2) Гласуването при неприсъствено заседание се осъществява лично от всеки общински съветник, чрез саморъчно изписване или отбелязване във формуляра за гласуване, начина на гласуване по представения проект за решение на съответната точка от дневният ред /„за“, „против“, „въздържал“/ и полагане на подпис, удостоверяващ начина на гласуване.

(3) Формулярът от неприсъствено гласуване се представя от всеки общински съветник в звеното по чл.29а от ЗМСМА и/или се изпраща по електронен път до края на деня, в който е обявено провеждането на неприсъственото заседание.

(4) За целите на ЗМСМА и Правилника се счита, че общинският съветник е присъствал на заседанието, ако е представил попълнен формуляр, по реда на ал.3, с отразено гласуване по въпросите, включени в дневния ред, в указания в поканата срок.

(5) Въз основа на формулярите за неприсъствено гласуване, се отчита резултатът от гласуването, приемането респективно, не приемането на предложения проект за решение, който се отразява в протокола на заседанието по всяка точка от дневният ред.

(6) Когато законът изисква решението да бъде прието поименно, въз основа на формулярите за неприсъствено гласуване се съставя поименен списък на гласувалите общински съветници, съгласно приложения образец 2, в който председателят на Общинския съвет удостоверява поименно вотът на неприсъственото гласуване.

(7). Решенията, приети на неприсъственото заседание се обявяват на интернет страницата на Общински съвет.

Чл.124. (1) Решение за неприсъствено заседание на постоянните комисии се взема от председателя на Общинския съвет, съгласувано с председателите на постоянните комисии.

(2) За насрочените неприсъствени заседания на ПК, общинските съветници се уведомяват по реда на чл.26, ал.1.

Чл.125. (1) При обявено неприсъствено заседание на постоянните комисии, общинските съветници, получават на посочен от тях електронен адрес материалите за заседанието и формуляр за становища, съгласно приложения образец 3.

(2) Формулярът за становищата в ПК се представя от всеки общински съветник в звеното по чл.29а от ЗМСМА и/или се изпраща по електронен път до края на деня, в който е обявено провеждането на неприсъственото заседание на комисията.

(3) Всички постъпили формуляри се изпращат на Председателя на съответната комисия, който, в срок до три дни преди провеждането на насроченото неприсъствено заседание на Общинския съвет, съставя протокол - образец 4, в който описва взетите решения на комисията, дадените становища и предложения и го представя в звеното по чл.29а от ЗМСМА и/или го изпраща по електронен път.

(4) Протоколът по ал.3 се изпраща по електронен път и на всички общинските съветници.

(5). За целите на ЗМСМА и Правилника се счита, че всеки общински съветник е взел участие в заседанието на комисията, ако е представил формуляр по реда на ал.2, със становище по точките в дневния ред, в указания от председателя на комисията срок.

**ГЛАВА ЧЕТИРИНАДЕСЕТА**

**ПУБЛИЧНОСТ НА РАБОТАТА НА ОБЩИНСКИЯ СЪВЕТ**

Чл. 126.  Общинският съвет работи в условията на публичност при вземането и изпълнението на решенията си, освен когато националната сигурност, опазването на държавната и служебната тайна или други важни причини налагат ограничаване на този принцип.

Чл. 127. (1) Председателят на Общинския съвет е официален говорител на Общинския съвет.

(2) Председателят на Общинския съвет изразява официални становища по различни аспекти от общинската политика и текущата дейност.

Чл.128.  В открито заседание два пъти годишно Общинският съвет разглежда и приема отчет на председателя за дейността на съвета и неговите комисии.

**ДОПЪЛНИТЕЛНИ РАЗПОРЕДБИ**

§ 1. Общинският съвет може да приема отделни решения по неуредени процедурни въпроси на този Правилник, които се прилагат само за конкретното заседание, освен ако не бъде решено друго.

§ 2. Този Правилник може да бъде изменен или допълнен по искане на всеки един от общинските съветници по реда на приемането му и урежда правилата за работа на Общинския съвет до конституирането на следващият.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§ 1. Този Правилник се издава на основание чл.21, ал.3 от Закона за местното самоуправление и местната администрация и отменя Правилника за организацията и дейността на общинския съвет и взаимодействието му с общинската администрация на Община Карнобат,

§ 2. Правилникът е приет с решение № 3/07.12.2023 г, влиза в сила от момента на приемането му.

/Председател на Общински съвет /